b'\n_START_ARTICLE_\nVolkswagen Typ 4 (411/412)\n_START_SECTION_\nIstorija\n_START_PARAGRAPH_\nPirmaisiais de\xc5\xa1imtme\xc4\x8diais Volkswagen bendrov\xc4\x97 pl\xc4\x97sdama savo automobili\xc5\xb3 gam\xc4\x85 konstrukciniu pagrindu laik\xc4\x97 VW Vabal\xc4\x85 ir kuriant naujus modelius nenutoldavo nuo \xc4\xafprast\xc5\xb3 Vabalo technini\xc5\xb3 sprendim\xc5\xb3. Pakaba, variklis, k\xc4\x97bulo konstrukcija da\xc5\xbeniausiai b\xc5\xabdavo nusistov\xc4\x97jusios konstrukcijos. Ta\xc4\x8diau modelis Typ 4 sukurtas ir prad\xc4\x97tas gaminti 1968 metais jau buvo visi\xc5\xa1kai nutol\xc4\x99s nuo Vabalo technini\xc5\xb3 sprendim\xc5\xb3. Typ 4 modelyje vabali\xc5\xa1ko nebeliko nieko, i\xc5\xa1skyrus varikl\xc4\xaf, kuris tebeliko opozicinis ir oru au\xc5\xa1inamas, ta\xc4\x8diau ir \xc5\xa1is patobulinta Typ 3 variklio versija, nes buvo au\xc5\xa1inamas ventiliatoriumi ne i\xc5\xa1 vir\xc5\xa1aus, o i\xc5\xa1 galo horizontaliai._NEWLINE_Automobilis Typ 4 skirstomas \xc4\xaf du periodus, tai VW 411 (1968\xe2\x80\x931972) ir patobulintas VW 412 (1972\xe2\x80\x931974). J\xc5\xb3 gama susid\xc4\x97jo i\xc5\xa1 \xc5\xa1i\xc5\xb3 modeli\xc5\xb3: 411/412 E, 411/412 LE ir 412 LS (vok. E-Einspritzer, L-Luxusausf\xc3\xbchrung, S-Sport)._NEWLINE_Typ 4 ilgesnis u\xc5\xbe VW Typ 3 automobil\xc4\xaf, taip pat tur\xc4\x97jo ir galingesn\xc4\xaf varikl\xc4\xaf\xc2\xa0\xe2\x80\x93 1,7 litro (68 AG) ir 1,8 litro (85 AG), i\xc5\xa1vystydavo atitinkamai nuo 145 km/val. iki 158 km/val. Typ 4 varikliai gaminti vieno karbiuratoriaus, dviej\xc5\xb3 karbiuratori\xc5\xb3 ir su \xc4\xafpur\xc5\xa1kimu (Bosch D-Jetronic). Automobiliai Typ 4 kartu su Typ 3 \xc4\xaf\xc4\x97jo \xc4\xaf istorij\xc4\x85, kaip vieni pirm\xc5\xb3j\xc5\xb3 automobili\xc5\xb3 gamint\xc5\xb3 su elektronine \xc4\xafpur\xc5\xa1kimo sistema._NEWLINE_Typ 4 k\xc4\x97bulas sukonstruotas monolitinis ir nebuvo dalomas \xc4\xaf dvi dalis, kaip Vabalo ar kit\xc5\xb3 VW modeli\xc5\xb3. Priekin\xc4\x97 ir galin\xc4\x97 pakabos taip pat jau nebebuvo torsionin\xc4\x97s, kaip \xc4\xafprasta, o spyruoklin\xc4\x97s. Priekin\xc4\x97 pakaba MacPherson tipo, galin\xc4\x97 pakaba su skersine svirtimi ir trikamp\xc4\x97mis svirtimis. Pavar\xc5\xb3 d\xc4\x97\xc5\xbe\xc4\x97 tur\xc4\x97jo hidraulin\xc4\x99 sankab\xc4\x85. \xc5\xa0ie automobiliai kaip ir Typ 3 gaminti su rankin\xc4\x97mis ir su automatin\xc4\x97mis pavar\xc5\xb3 d\xc4\x97\xc5\xbe\xc4\x97mis (nuo 1969\xc2\xa0m.). Typ 4 automobiliams gale montuoti papildomi benzininiai \xc5\xa1ilumokai\xc4\x8diai, akumuliatorius sumontuotas po vairuotojo s\xc4\x97dyne. Typ 4 automobiliams pritaikius MacPherson pakab\xc4\x85, po dviej\xc5\xb3 met\xc5\xb3 ji buvo panaudota jau ir Vabalo modelyje 1302, o v\xc4\x97liau Vabalo modelyje 1303._NEWLINE_Deja, Typ 4 automobilis netur\xc4\x97jo tokio didelio pasisekimo kaip Vabalas, Typ 3 ar kiti VW automobiliai. Per \xc5\xa1e\xc5\xa1is gamybos metus pagaminta palyginus nedaug Typ 4 automobili\xc5\xb3\xc2\xa0\xe2\x80\x93 viso 367 728 vnt. Tuo metu Europoje Typ 4 negal\xc4\x97jo konkuruoti su kit\xc5\xb3 gamintoj\xc5\xb3 pla\xc4\x8diai paplitusiais tokios pa\xc4\x8dios klas\xc4\x97s automobiliais. 1973 ir 1974 metais pasirod\xc5\xbeius naujiems vandeniu au\xc5\xa1inamiems automobiliams VW Passat ir VW Golf, modelio Typ 4 gamyba VW gamyklose nutraukta. Be to, 1970 metais VW gamykloje prad\xc4\x97tas gaminti vandeniu au\xc5\xa1inamas automobilis VW K70 (1970\xe2\x80\x931975), paveld\xc4\x97tas i\xc5\xa1 NSU gamintojo, Volkswagenui \xc4\xafsigijus NSU bendrov\xc4\x99. VW K70 sudar\xc4\x97 savoti\xc5\xa1k\xc4\x85 konkurencij\xc4\x85 lygiai tokios pa\xc4\x8dios klas\xc4\x97s automobiliams, kaip VW Typ 4._NEWLINE_Typ 4 varikliai 1969 metais prad\xc4\x97ti montuoti \xc4\xaf VW Porsche 914 (1969\xe2\x80\x931976) automobilius, o 1972 metais \xc4\xaf VW T2 Transporterius. 1979 metais nutraukus T2 autobus\xc4\x97li\xc5\xb3 gamyb\xc4\x85, Typ 4 varikliai montuoti jau ir T3 Transporteriams. \xc5\xa0i\xc5\xb3 varikli\xc5\xb3 gamyba nutraukta 1983 metais, kai galutinai juos pakeit\xc4\x97 tokie patys opoziciniai, ta\xc4\x8diau vandeniu au\xc5\xa1inami varikliai._NEWLINE_1974 met\xc5\xb3 vasaryje keturi\xc5\xb3 dur\xc5\xb3 modelis 412 L Vokietijoje kainavo 10 995 Vokietijos marki\xc5\xb3 (DM), o VW 412 LS kainavo 11 145 Vokietijos marki\xc5\xb3._NEWLINE_Vokietijoje 1968 metais prad\xc4\x97jus gaminti automobilius Typ 4, naujai pavadintam modeliui 411 juokais buvo pritaikytas ironi\xc5\xa1kas posakis Vier T\xc3\xbcren elf Jahre zu sp\xc3\xa4t, i\xc5\xa1vertus \xe2\x80\x9eketurios durys vienuolika met\xc5\xb3 pav\xc4\x97lavus\xe2\x80\x9c. Tuo nor\xc4\x97ta pasakyti, kad Typ 4 tapo pirmuoju VW automobiliu, kuris pagaliau tur\xc4\x97jo 4 duris._NEWLINE_2001 met\xc5\xb3 Vokietijos automobili\xc5\xb3 registracijos duomenimis Vokietijoje buvo 550 vnt. Typ 4 automobili\xc5\xb3, i\xc5\xa1 j\xc5\xb3 299 universalai, 113 dviej\xc5\xb3 dur\xc5\xb3 ir 138 keturi\xc5\xb3 dur\xc5\xb3._NEWLINE_2010 metais Vokietijoje oficialiai u\xc5\xberegistruoti 388 vnt., tai tik 0,1\xc2\xa0% nuo kadaise pagamint\xc5\xb3 367 728 Typ 4 automobili\xc5\xb3.'